Cuneiform Tablet POAT 7 (L29 560)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma ša-lim-a-ḫu-um-ma a-na pu-šu-ke-en₆ ù {d}NIN.ŠUBUR-ba-ni a-na {d}NIN.ŠUBUR-ba-ni qí-bi₄-ma i-na ṭup-pì-im ša lá-qé-ep 6.33333 ma-na AN.NA i-na šu-uq-li-kà {d}NIN.ŠUBUR-ba-ni il₅-qé-ma i-nu-mì-šu-ma a-na ḫa-tim i-ta-lá-ak ku-sí-tám pá-ṣí-tám ša ik-ri-bi₄-a ì-lí-áš-ra-ni a-na a-šùr-ma-lik ú-bi₄-il₅ a-šur-ma-lik ù-lá ik-šu-ud i-ta-ṣa-am ku-sí-tám a-ta tal-qé um-ma a-ta-ma a-na a-bi₄-a šé-bu-lá-at 0.5 ku-ta-nim ša šé-ep nu-ur-IŠTAR 15 GÍN KÙ.BABBAR a-na dan-a-šur ta-aq-bi₄ um-ma a-ta-ma wa-ar-kà-at-kà ú-šé-ba-lam mì-ma a-nim iš-tù li-mì-im aḫ-mar-ší tù-kà-a-al té-er-tí a-dí ḫa-am-ší-šu i-li-kà-kum lu ša AN.NA ku-sí-tim ù 0.5 ku-ta-nim KÙ.BABBAR a-na pu-šu-ke-en₆ dí-in ù-lá šu-up-ra-am-ma a-na-kam i-na KÙ.BABBAR-pì-kà lá-al-qé 3 TÚG.ḪI.A ša ik-ri-bi-a 1 TÚG ša ṣú-ḫa-ar-tim iš-tí ṣú-ba-tí-kà a-šur-ma-lik DUMU a-zu-a ub-lá-kum 1 ma-na KÙ.BABBAR a-na pu-šu-ke-en₆ dí-in-ma a li-bi₄ KÙ.BABBAR-pì-a li-dí ú-lá ta-áš-ta-na-me ki-ma a-dí KÙ.BABBAR-pì-kà 1 GÍN a-šar ni-du-nu ša-tí-ša-ma iš-tí ṣa-bi₄-im 5 ù eš₁₅-ra-at šu-ta-al-mu-na-ku a-šùr ú {d}NIN.ŠUBUR li-ṭù-lá a-šar KÙ.BABBAR 1 GÍN a-dí-nu KÙ.BABBAR-pì 10 ma-na ù 20 ma-na lu i-ru-qá-ni a-ḫi a-ta li-bi₄ lá tù-lá-ma-an KÙ.BABBAR-pì a-na pu-šu-ke-en₆ dí-in ú-lá šu-up-ra-ma a-na-kam i-na KÙ.BABBAR-pì-kà lá-al-qé li-bi₄ lá tù-lá-ma-an